Jul 03,2015
2017 నాటికి రెండో అతిపెద్ద స్మార్ట్‌ఫోన్‌ మార్కెట్‌ భారత్‌
ముంబయి: రానున్న రోజుల్లో భారత్‌ రెండో అతిపెద్ద స్మార్ట్‌ఫోన్‌ మార్కెట్‌గా ఎదగనుందని ప్రముఖ పరిశోధన సంస్థ 'స్ట్రాటెజీ ఎనలిటిక్స్‌' వెల్లడించింది. స్మార్ట్‌ఫోన్‌ల వ్యాప్తి తక్కువగా ఉండడం, ధనిక, మధ్య తరగతితో పాటు అన్నివర్గాల వారికి రిటైల్‌గా మొబైల్‌ ఫోన్లు అందుబాటులోకి రావడంతో పాటు, మైక్రోమాక్స్‌ వంటి పలు స్థానిక స్మార్ట్‌ఫోన్ల తయారీదారులు చేస్తున్న విస్తృత ప్రచారం కారణంగా భారత్‌ అతిపెద్ద స్మార్ట్‌ఫోన్‌ల మార్కెట్‌గా ఎదగగలదని సంస్థ డైరెక్టర్‌ లిండా సూయి తెలిపారు. కొనుగోళ్లు బాగా పెరుగుతుండడంతో రానున్న రోజుల్లో మన దేశపు మార్కెట్‌ అమెరికాను దాటేయ గలదని 'స్ట్రాటెజీ ఎనలిటిక్స్‌' విశ్లేషించింది.
పరిశోధన నివేదికలోని ఇతర ముఖ్యాంశాలు..
- 2015లో 150 కోట్లుగా ఉన్న స్మార్ట్‌ఫోన్‌ అమ్మకాలు 2017 నాటికి 170 కోట్లకు చేరగలదని 'స్ట్రాటెజీ ఎనలిటిక్స్‌' అంచనా కట్టింది.
- ఇప్పటి వరకు అతిపెద్ద మొబైల్‌ మార్కెట్లుగా చైనా, అమెరికా, భారత్‌లు ప్రపంచ పటంలో వెలిగిపోతున్నాయి.
- రానున్న రోజుల్లో అమెరికాను భారత్‌ వెనక్కి నెట్టనుంది.
- ప్రపంచ సాఫ్ట్‌వేర్‌, హార్డ్‌వేర్‌ సంస్థలు తమ ఉత్పత్తి, మార్కెట్‌ విషయంలో భారత్‌ స్మార్ట్‌ఫోన్‌ మార్కెట్‌ను విస్మరించే స్థితిలో లేవు.
- నివేదిక ప్రకారం ఈ ఏడాది భారత్‌లో స్మార్ట్‌ఫోన్ల విక్రయాలు 11.8 కోట్లకు చేరవచ్చు. ఇదే కాలంలో చైనాలో విక్రయాలు 45.8 కోట్లుగా నమోదు కానున్నాయి. 2017 నాటికి ఈ అమ్మకాలు క్రమంగా పెరిగి 50.5 కోట్లకు చేరే అవకాశం ఉంది.
- 2015లో అమెరికాలో 16.4 కోట్ల స్మార్ట్‌ఫోన్ల విక్రయాలు జరగనుండగా.. 2017 నాటికి వీటి సంఖ్య 16.9 కోట్లుగా ఉండనుంది.
మీ స్నేహితులకు రికమెండ్ చెయ్యండి